ফোন কেনার আগে অনেকে অনেক ধরনের খোঁজ খবর নিয়ে থাকেন একটি ফোন সম্পর্কে। খুব জোর এবিষয়ে বিশেষজ্ঞের সঙ্গে কথা বলে নেন অনেকে। তবে এসবের সীমা ছাড়িয়ে ঘটে গেল এক ঘটনা। ফোন কেনার সময় ব্যাটারির গুণগতমান পরীক্ষা করে নেওয়ার জন্য, ফোনের ব্যাটারিই কামড়ে বসলেন এক ব্যক্তি। ঘটনা চীনের। সেখানকার এক ইলেকট্রনিক্সের দোকানে ফোনের ব্যাটারি কিনতে গিয়েছিলেন এক ব্যক্তি। পছন্দ হওয়া ব্যাটারি ঠিক কী না, তা জানতে আচমকা ফোনের ব্যাটারিটি কামড়ে বসেন ওই ব্যক্তি। আর তাতেই আইফোনের ব্যাটারিটির বিস্ফোরণ হয়। আর বিস্ফোরিত হয় তাঁর মুখেই। সঙ্গে সঙ্গে সেটি হাত থেকে ছুঁড়ে ফেলে দেন ওই ব্যক্তি। গোটা ঘটনাটি ধরা পড়েছে দোকানের সিসিটিভি ফুটেজে। খেলা ধুলায় গোল্ড মেডেল জেতার পর, মেডেল কামড়াতে দেখা গিয়েছে অনেককে। তবে ব্যাটারিতে কামড় দিয়ে, তা পর্যবেক্ষণ এবং তার বিস্ফোরণের এই ঘটনা প্রথম। কখনো রাসায়নিকে ঠাসা ফোনের ব্যাটারি কামড়ানো উচিত নয়, বা মুখে দেওয়াও ভয়ঙ্কর হতে পারে। তবে আপাতত এই ঘটনার ফুটেজ ঘিরে চাঞ্চল্য ছড়িয়েছে সোশ্যাল মিডিয়ায়।